לחיות את חיינו יחדיו, מקום נטול דאגות שכזה, אשר בו קיימת השגרה הברוכה.  כאמור, כיום מצויה בידי הפרוטה, והנני מצפה לאישורך, כי אכן בכוונתך להצטרף אליי עם הילדים, ומייד משאקבל את תשובתך, הנני מתכוון לבצע עסקה לשם קניית הבית החדש. מצפה לראותך ואת הילדים במהרה בימינו, כאן איתי. אמיין!! שלכם: נפתלי הרץ פייט." למוחרת, שלח נפתלי הרץ את איגרתו בבית הדואר, ולאחר מכן חש הקלה גדולה, כאילו ביצע את משימת חייו, וכעת הכל תקין ומושלם וכי, למעשה, תמה התקופה הפחות טובה בחייהם שלו ושל בני משפחתו, ומכאן אפשר רק להתחיל בדף חדש. באותו היום עבד במרץ רב ובשמחה מרובה. הינה, הינה, עומד הוא לרכוש לו ולמשפחתו בית לבנים של ממש, בשורה של בתים דומים, בסמוך לביתו של אחיו אייב, ובאותה השכונה ממש. לאחר כשנה של שהייה בחדר השכור, שמח היה עד מאוד להניח ראשו לאחר יום עבודה מפרך, במיטתו  אשר בחדרו, ובביתו שלו. משום מה, התמהמהה מעט לבוא איגרת התשובה מאת חנה רוזה.  נפתלי הרץ היה קצר רוח עד מאוד. בינתיים, עד אשר תגיע האיגרת, החל הוא לבחון בתים אשר הוצעו למכירה באזור מגוריו של אייב, ואפילו מצא אחד, אשר בו, בקומה הראשונה, חדר